Анэдэлъхубзэм хуэсакъ адыгэ унагъуэ
Иужьрей зэманым куэдрэ урихьэлIэ хъуащ зи анэдэлъхубзэкIэ мыпсалъэ, ар къызыгурымыIуэххэ цIыхухэм. Ауэ ди гуапэ мэхъу зи лъахэ имысыж, анэдэлъхубзэр щамыдж къалэм щыпсэу унагъуэхэм я бынхэм адыгэбзэр щагъэбзэрабзэм деж. Иджыпсту зи гугъу фхуэтщIыну УнэлIокъуэхэ Альбердрэ ФатIимэтрэ я унагъуэр зэраухуэрэ илъэс тIощIым нэблэгъащ, илъэс 17 хъуауэ Москва дэсщ.
— ФатIимэт, къалэр щызогъэтри, къуажэхэми уащрохьэлIэ зи бзэкIэ мыпсалъэ сабийхэм. Фэ, хэкум фызэрыпэжыжьэу, дауэ къывэхъулIэрэ фи сабийхэр анэдэлъхубзэмкIэ еджэфу, тхэфу зэрыщытыр?
— Дэ гъэмахуэ зыгъэпсэхугъуэм хэкум дыкъокIуэж икIи сабийхэм адыгэбзэмкIэ егъэджакIуэ къахудощтэри, ар ядолажьэ, ирипсалъэ къудей мыхъуу, я бзэкIэ еджэфу, тхэфу къэхъун папщIэ.
— Бзэр егъэджыным къыдэкIуэу, фи сабийхэр адыгэ Iуэхум ехьэлIауэ зыгуэрым дихьэхрэ?
— Ди бынхэм я гур еджэным хуитхьэщIыкIауэ къотэджри, я зэманыр зэрыщыту абы ихьу жыпIэ хъунущ. Псалъэм папщIэ, гъэ еджэгъуэм и кIэм ята ЕГЭ-м къигъэлъэгъуащ ди нэхъыжь Аминат урысыбзэми зэрыхуэшэрыуэр — баллищэ къихьащ. Курыт Амирэ адыгэ пшынэ йоуэ, щыри къафэм макIуэ.
— АтIэ дауэ зэхуэхъурэ Амирэ и пшынэ еуэнымрэ Москва фызэрыщып-сэумрэ?
— Пшынэр ди гъусэу гъуэгу тетщ. Хэкум дыкъыщыкIуэжхэм деж Амирэ пшынэ еуэкIэ зыщригъэса гупым ящIыгъуу концертхэр ет, къыхуэмыгъэс жыхуаIэм хуэдэу дыкъокIуэлIэж. НэхъыщIэр Ибрэхьимщи, ар математикэм нэхъ дехьэх.
— Къапщтэмэ, лэжьыгъэшхуэщ уи лъахэ уимысыжу сабийхэм бзэр, хабзэр ядэпIыгъыныр…
— Пэжщ, тыншу схужыIэнукъым, ауэ лъэпкъгъэкIуэдыр псом япэу къыщежьэжыр я бзэ ямыщIэжынырщ. Аращи, унагъуэр, зэрытхулъэкIкIэ, дыпэщIэтщ ар дэ къызэрытлъэмыIэсыным.
КIуэкIуэ ХьэIишэт.
